Man doodgesteek in Jan KempdorpArgieffoto Drie verdagtes is in hegtenis geneem nadat ŉ man in die vroeë oggendure in Jan Kempdorp in die Noord-Kaap doodgesteek is. Volgens lt. Donald Mdhluli van die polisie het die man ŉ steekwond in sy bors gehad. Die man is na bewering doodgesteek in ŉ geveg tydens ŉ poging tot roof. Na ŉ soektog is drie mans gearresteer en ŉ mes is by een van hulle gekonfiskeer. Mdhluli sê die mans word aangekla van moord en kan moontlik ook met ŉ rooftog verbind word. “Klaarblyklik was die polisie besig om die drie verdagtes in hegtenis te neem toe ŉ klaer by die kliëntedienssentrum opgedaag het om ŉ rooftog aan te meld. Hy het toe twee van die drie verdagtes herken en identifiseer,” aldus Mdhluli. Die mans sal na verwagting eersdaags in die Jan Kempdorp-landdroshof verskyn.